Den længe ventede sommervarme har for alvor bidt sig fast, og der er nu tale om en landsdækkende hedebølge. For at tale om en landsdækkende hedebølge skal mere end halvdelen af landet have haft en højeste gennemsnitstemperatur på over 28 grader tre dage i træk. Og det skete lørdag. - Den stærke sommervarme holder i hvert fald hele næste uge ud og måske længere endnu. Efter næste uge er det mere usikkert, men der er ikke noget til hinder for, at det fortsætter selv efter der, siger meteorolog ved TV 2 Vejret Jens Ringgård Christiansen. Da temperaturerne lørdag eftermiddag var begyndt at falde igen, kunne det opgøres, at hedebølgen nu dækker 71 procent af landet, og at der dermed var en god margen ned til de påkrævede 50 procent. Enkelte steder er gennemsnittet endda over 30 grader. Hvis kriterierne for en hedebølge kun er opfyldt i mindre end halvdelen af landet, kaldes det lokal hedebølge. Kommer temperaturen over 25 grader i gennemsnit over tre dage i træk, kaldes det varmebølge. Og det var lørdag eftermiddag tilfældet i ikke mindre end 97 procent af landet. De resterende tre procent er blandt andet nogle få steder langs Vestkysten og det allernordligste Jylland. Som det er typisk ved højtryksvejr om sommeren, brager solen ned og varmer jorden op inde i landet. Det er tredje år i træk, at der er landsdækkende hedebølge i løbet af en sommer i Danmark. Hedebølgen har også været med til at løfte badevandstemperaturen, der søndag ligger på gennemsnitlig 20,4 grader over hele Danmark. Sommeren har til og med temperaturerne fra søndag haft i alt 20 sommerdage med temperaturer på mindst 25 grader målt på mindst en af de officielle målestationer. Heraf har de fire været tropedage med mindst 30 grader. Dette kommer oven på den koldeste juli i 22 år, hvor der kun blev målt to meteorologiske sommerdage. Prognoserne spår sommervarmen til at fortsætte den næste uge, men måske med mere ustabilt vejr fra weekenden.
Efter den lange kolde juli kommer en lang varm august.